ยอดใช้โมบายแบงก์พุ่งสูง
ยอดใช้บริการโมบายแบงก์พุ่งปรี๊ดเฉียด 100% ไล่ตามอินเทอร์เน็ตแบงก์มาติดๆ หลังพฤติกรรมผู้บริโภคเปลี่ยน
28 เม.ย. 2559

ยอดใช้บริการโมบายแบงก์พุ่งปรี๊ดเฉียด 100% ไล่ตามอินเทอร์เน็ตแบงก์มาติดๆ หลังพฤติกรรมผู้บริโภคเปลี่ยน
ธนาคารแห่งประเทศไทย (ธปท.) รายงานธุรกรรมการชำระเงินผ่านบริการผ่านทางโทรศัพท์มือถือ หรือโมบายแบงก์กิ้ง (Mobile Banking) และอินเทอร์เน็ตแบงก์กิ้ง (Internet Banking) โดยธุรกรรมต่างๆ เหล่านี้ครอบคลุมรายการการโอนภายในธนาคารเดียวกัน การโอนต่างธนาคาร รวมถึงการชำระค่าสินค้าและบริการ ณ สิ้นปี 2558 ที่ผ่านมาว่า มีจำนวนบัญชีผู้ใช้โมบายแบงก์กิ้งสะสมทั่วประเทศรวม 10.43 ล้านบัญชี เพิ่มขึ้นถึง 4.2 ล้านบัญชี หรือ 67.4% จากระยะเดียวกันปีก่อนที่มี 6.23 ล้านบัญชี
นอกจากนี้ ในด้านปริมาณการทำธุรกรรมมียอดรวมทั้งสิ้น 29.71 ล้านรายการ เพิ่มขึ้น 17.1 ล้านรายการ หรือ 135.42% และมีมูลค่าการทำรายการทั้งสิ้น 3.07 แสนล้านบาท เพิ่มขึ้น 1.51 แสนล้านบาท หรือ 96.8%
ขณะที่จำนวนบัญชีผู้ใช้อินเทอร์เน็ตแบงก์กิ้งมีทั้งสิ้น 11.96 ล้านบัญชี เพิ่มขึ้น 2 ล้านบัญชี หรือ 20.12% เทียบกับระยะเดียวกันปีก่อนที่มี 9.96 ล้านบัญชี โดยมีปริมาณการทำธุรกรรมรวม 19.65 ล้านรายการ เพิ่มขึ้น 2.45 ล้านรายการ หรือ 14.3% และมีมูลค่าการทำรายการรวม 2.18 ล้านล้านบาท เพิ่มขึ้น 5.6 แสนล้านบาท หรือ 34.2% 
ทั้งนี้ การทำธุรกรรมการเงินผ่านโทรศัพท์มือถือหรือสมาร์ทโฟนมีอัตราการเติบโตที่สูงมาก เพียงแต่มูลค่าการทำรายการยังไม่สูงมากนัก เมื่อเทียบกับอินเตอร์แบงก์กิ้ง อย่างไรก็ดีแนวโน้มการใช้บริการทางการเงินผ่านทั้งสองช่องทางมีโอกาสเติบโตสูงมากเป็นไปตามพฤติกรรมและความนิยมของผู้บริโภคในยุคปัจจุบัน ที่ต้องการทำธุรกรรมทางการเงินที่สะดวกรวดเร็ว ประหยัดเวลาและไม่ต้องเดินทางไปที่ทำการสาขาของธนาคารเหมือนในอดีต
สอดคล้องกับผลสำรวจ PwC’s Total Retail 2016 ซึ่งสำรวจนักช็อปออนไลน์ 2.3 หมื่นรายใน 25 ประเทศทั่วโลก ก่อนหน้านี้ที่พบว่า ไทยเป็นประเทศที่มีนักช็อปออนไลน์ซื้อสินค้าโดยตรงผ่านทางโซเชียลมีเดียมากที่สุดของโลกถึง 51% ถัดมาอินเดีย 32% มาเลเซีย 31% และจีน 27% โดยโซเชียลมีเดียมีอิทธิพลต่อการตัดสินใจซื้อสินค้าของผู้บริโภคในตลาดเกิดใหม่สูงกว่าเมื่อเทียบกับตลาดที่พัฒนาแล้ว โดยผู้บริโภคยุคมิลเลนเนียมที่มีอายุระหว่าง 18-34 ปี มักใช้ช่องทางโซเชียลมีเดียมากกว่ารุ่นอื่นๆ
ขณะเดียวกัน ผลสำรวจยังพบว่าผู้บริโภคไทยกำลังก้าวเข้าสู่ยุคที่โซเชียลมีเดียที่มีอิทธิพลต่อพฤติกรรมการจับจ่ายสินค้าและบริการมากกว่าแต่ก่อน และพฤติกรรมการช็อปปิ้งผ่านมือถือยังเป็นที่นิยมมากของหมู่นักช็อปในตลาดเกิดใหม่ โดย 35% ซื้อสินค้าผ่านมือถืออย่างน้อยเดือนละครั้ง เปรียบเทียบกับนักช็อปในตลาดพัฒนาแล้วเพียง 22%